শুভেন্দু গড়ে সমবায় নির্বাচনে ধরাশায়ী বিজেপি, বাজিমাত তৃণমূলের

সমীরণ সাউ কাঁথি, পূর্ব মেদিনীপুর: রাজ্যের বিরোধী দলনেতা শুভেন্দু অধিকারীর (Shuvendu Adhikari) ‘গড়ে’ ধরাশায়ী বিজেপি (Bjp)। পূর্ব মেদিনীপুর (East Medinipur) জেলার কাঁথি (kathi) ৩ নং ব্লকের কুসুমপুর গ্রাম পঞ্চায়েতের যশাবিশা- হৈবৎপুর সমবায় কৃষি উন্নয়ন সমিতির নির্বাচনে (Cooperative Agricultural Development Society Election) জয়জয়কার তৃণমূলের (Tmc)।

মোট ৯ টি আসনের ৯ টি আসনই দখল করল শাসকদলের সমর্থিত প্রার্থীরা। রবিবার সকাল থেকে মারিশদা থানায় কড়া পুলিশি নিরাপত্তায় “যশাবিশা -হৈবৎপুর সমবায় কৃষি উন্নয়ন সমিতি”র নির্বাচন হয়।

আরও পড়ুন: ‘ভুতুড়ে ভোটার’ ইস্যুতে তৃণমূলের কোর কমিটির প্রথম বৈঠক ৬ মার্চ

বিকেল না গড়াতেই ৯ টি আসনের সব কটি আসনে জয়ী হয় তৃণমূল। কার্যত খাতা খুলতেই পারল না বিজেপি।

মোট ভোটার ছিল ৩৭৩। ভোট পড়েছে ৩০৭ টি। সমবায় নির্বাচনে জয়লাভ করার পরে বাজি ফাটিয়ে উল্লাসে মাতলেন তৃণমূল কর্মী সমর্থকেরা।

এই বিষয়ে কাঁথি সাংগঠনিক জেলা তৃণমূলের আইএনটিটিইউসি’র সভাপতি বিকাশচন্দ্র বেজ বলেন- সারা বাংলা জুড়ে একুশের নির্বাচনের পরে যত উপ নির্বাচন, সমবায় নির্বাচন হয়েছে সব জায়গায় বিজেপি গোহারা হেরেছে।

বিগত পঞ্চায়েত নির্বাচনে এই বুথ বিজেপির দখলে ছিল, সেই প্রতিকূলতাকে কাটিয়ে তৃণমূল কংগ্রেস জয়লাভ করেছে।

‘‌এই জয় থেকেই এটা প্রমাণ হয় যে, মানুষ তৃণমূল কংগ্রেসের সঙ্গে আছে। উন্নয়নের সঙ্গে আছে’। ২৬ শের বিধানসভা নির্বাচনের আগে এই জয় শাসকদলকে বাড়তি অক্সিজেন যোগাবে বলেই রাজনৈতিক মহলের মত।

এই বিষয়ে বিজেপির মেদিনীপুর সাংগঠনিক জেলা যুব মোর্চার জেলা সম্পাদক অমলেশ পাহাড়ী বলেন- তৃণমূলের আমলে কোনও সমবায় সমিতিতে বিরোধীদের সভ্য করতে দেওয়া হয়নি। ছাব্বিশের নির্বাচনের বিজেপি ক্ষমতায় এলে আবার সব সমবায় আমাদের দখলে চলে আসবে। তাই এই নির্বাচনকে নিয়ে আমরা ভাবছি না। আগামীদিনে সমস্ত জায়গা বিজেপির দখলে আসবে বলে দাবি বিজেপি নেতা অমলেশ পাহাড়ী।